**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. Ministerstvo práce, sociálnych vecí a rodiny Slovenskej republiky (ďalej len ,,ministerstvo“) ako ústredný orgán štátnej správy pre štátne sociálne dávky predkladá na rokovanie vlády Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa mení zákon č. 383/2013 Z. z. o príspevku pri narodení dieťaťa a príspevku na viac súčasne narodených detí a o zmene a doplnení niektorých zákonov v znení neskorších predpisov (tlač 929).

Ministerstvo k predloženému poslaneckému návrhu uvádza nasledovné:

**Všeobecne**

Cieľom poslaneckého návrhu je zamedziť, aby sa príspevok pri narodení dieťaťa v prípade mŕtvo narodeného dieťaťa poskytoval vo vyššej sume, ak je takéto dieťa narodené z prvého až tretieho pôrodu a súčasne, aby na prvé tri živonarodené deti bol poskytnutý vo vyššej sume.

**Stanovisko**

Ministerstvo nesúhlasí s legislatívnymi zmenami, tak ako boli predložené v návrhu zákona. Návrh skupiny poslancov rieši len situácie, keď sa dieťa narodí mŕtve, avšak nerieši situácie kedy dieťa zomrie v krátkom čase po pôrode. Predkladatelia návrhu zákona v dôvodovej správe nesprávne uvádzajú, že žena, ktorá spontánne potratí vo vyššom štádiu tehotenstva získa vyšší príspevok pri narodení. V zmysle článku 3 Nariadenia komisie (EÚ) č. 328/2011 z 5. apríla 2011, ktorým sa vykonáva nariadenie Európskeho parlamentu a Rady (ES) č. 1338/2008 o štatistikách Spoločenstva v oblasti verejného zdravia a bezpečnosti a ochrany zdravia pri práci, pokiaľ ide štatistiku o príčinách smrti *v prípade mŕtvonarodených detí sa uplatňuje aspoň jedno z troch vykazovacích kritérií, a to v tomto poradí:*

*1. pôrodná hmotnosť;*

*2. gestačný vek a*

*3. dĺžka od temena po pätu.*

*Zber údajov sa obmedzuje na tieto skupiny:*

1. *pôrodná hmotnosť od 500 g do 999 g, alebo ak kritérium pôrodnej hmotnosti nie je splnené, gestačný vek od 22 do 27 dovŕšených týždňov, alebo ak ani jedno z predchádzajúcich kritérií nie je splnené, dĺžka od temena po pätu od 25 do 34 cm a*
2. *pôrodná hmotnosť 1 000 g a viac alebo, ak kritérium pôrodnej hmotnosti nie je splnené, gestačný vek viac ako 27 dovŕšených týždňov alebo ak ani jedno z predchádzajúcich kritérií nie je splnené, dĺžka od temena po pätu 35 cm alebo viac.*

Ak lekár vzhľadom na pôrodnú hmotnosť, resp. gestačný vek, či dĺžku určí, že sa dieťa narodilo, dieťaťu je matrikou vystavený rodný list a dieťa je evidované ako mŕtvonarodené. Jednou zo základných podmienok príspevku pri narodení dieťaťa je, že dieťa sa narodilo. Je preto absolútne vylúčené, aby sa príspevok pri narodení poskytoval na deti, ktoré boli potratené.

Ministerstvo zastáva názor, že účel samotného príspevku pri narodení dieťaťa bude splnený aj v prípade mŕtvonarodených detí, nakoľko základné vybavenie pre dieťa si v súčasnosti kupujú rodičia už pred pôrodom.

 Navrhovatelia v doložke vybraných vplyvov uvádzajú, že návrh zákona nemá žiadny vplyv na rozpočet verejnej správy. Ministerstvo sa s týmto tvrdením nestotožňuje a uvádza, že ministerstvu by v súvislosti s touto legislatívnou zmenou vznikli náklady na úpravu informačného systému v predbežnom vyčíslení 50 – 75 000 €, ktoré nie sú rozpočtovo kryté. Súčasne sa ministerstvo nestotožňuje so stanoviskom Ministerstva financií SR, pretože toto stanovisko nereaguje na platnú právnu úpravu, ktorá je účinná od 1. apríla 2022.

V doložke zlučiteľnosti navrhovatelia uvádzajú, že problematika návrhu zákona nie je upravená v práve Európskej únie. Ministerstvo s týmto konštatovaním nesúhlasí, pretože vychádzajúc z čl. 151 a 153 Zmluvy o fungovaní Európskej únii (primárne právo) podlieha príspevok pri narodení dieťaťa, ktorý je predmetom návrhu zákona vecnému rozsahu nariadenia (ES) Európskeho parlamentu a Rady č. 883/2004 z 29. apríla 2004 o koordinácii systémov sociálneho zabezpečenia v platnom znení (sekundárne právo) s tým, že na tento príspevok sa nevzťahuje zásada exportovateľnosti.

Navrhovatelia sa vo svojom návrhu súčasne nevysporiadali:

* so skutočnosťou, keď sa súčasne narodia dve deti alebo viac detí (§ 4 ods. 2 zákon č. 383/2013 Z. z.),
* s prechodnými ustanoveniami, ktoré je nevyhnutné upraviť, aby sa zachovala právna istota,
* s prepojením príspevku pri narodení dieťaťa s jednorazovým príspevkom pri zverení dieťaťa do náhradnej starostlivosti (§ 3 ods. 6 zákona č. 627/2005 Z. z. o príspevkoch na podporu náhradnej starostlivosti o dieťa).

V prípade zámeru schváliť predkladaný poslanecký návrh je nevyhnutné, aby sa predkladatelia s uvedenými skutočnosťami vysporiadali pozmeňujúcim návrhom.

 Ministerstvo prerokovalo svoje stanovisko k poslaneckému návrhu zákona v súlade s čl. 31 Legislatívnych pravidiel vlády SR v pripomienkovom konaní. V rámci pripomienkového konania neboli uplatnené zásadné pripomienky. Ministerstvo financií Slovenskej republiky však upozornilo, že v prípade schválenia tohto návrhu zákona v Národnej rade Slovenskej republiky bude musieť byť financovanie zabezpečené v rámci schválených limitov dotknutej kapitoly na príslušný rozpočtový rok.

**Záver**

Vzhľadom na uvedené, ministerstvo odporúča vláde Slovenskej republiky vysloviť s návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 383/2013 Z. z. o príspevku pri narodení dieťaťa a príspevku na viac súčasne narodených detí a o zmene a doplnení niektorých zákonov v znení neskorších predpisov (tlač 929) **nesúhlas.**